|  |
| --- |
| **Budapest Főváros VII. kerület Erzsébetváros Önkormányzata**  **Péderi Tamás Erzsébetvárosi Piacüzemeltetési Nonprofit Kft.  ügyvezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2025. június 16 - ai rendes**

**ülésére**

|  |  |
| --- | --- |
| **Tárgy:** | Javaslat tulajdonosi döntésre a Eurostarfood Kft. „f.a.” behajthatatlan követelésnek minősített bérleti díj hátralékának számviteli rendezéséről |

**Készítette:**

Péderi Tamás

Erzsébetvárosi Piacüzemeltetési Nonprofit Kft. ügyvezetője

**Törvényességi szempontból kifogást nem emelek:**

Tóth János

jegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Budapest Főváros VII. kerület Erzsébetváros Önkormányzata mint bérbeadó, az Erzsébetvárosi Piacüzemeltetési Nonprofit Kft., mint üzemeltető és az Eurostarfood Korlátolt Felelősségű Társaság „felszámolás alatt” (cégjegyzékszám: Cg. 01-09-332231, székhely: 1108 Budapest, Bányató utca 4. 7. em. 51., adószám: 26562324-2-42) mint bérlő között 2022.06.20. napján bérleti szerződés (1. sz. melléklet) jött létre a Klauzál Téri Vásárcsarnokban található P20 sz. üzlethelyiség ½ részének bérbeadása-bérbevétele tárgyában.

A Bérlő bérleti díj és fogyasztási díj fizetési kötelezettségének nem tett eleget, összesen 577.424,- Ft tartozást halmozott fel (2. sz. melléklet), amelyre az Eurostarfood Kft. „f.a.” által a bérleti szerződés alapján fizetett óvadék összege – 55.209,- Ft, – részben fedezetet nyújt (3. sz. melléklet).

Az Üzemeltető – közvetlenül és jogi képviselője útján - a tartozás megfizetésére több alkalommal felszólította a Bérlőt, azonban ezek a felszólítások eredménytelenek maradtak, mivel a cég a felszólító leveleket nem vette át, azok „a cím nem azonosítható” postai jelzéssel kerültek a feladó részére visszaküldésre (4. sz. melléklet).

A Fővárosi Törvényszék Cégbírósága az Cgt.01-24-000893/2. sz. végzésével – az Üzemeltető bejelentése alapján, mivel a cég a bejelentett székhelyén nem volt elérhető - az Eurostarfood Korlátolt Felelősségű Társaságot„felszámolás alatt”eltiltotta a további működéstől, egyben megszűntnek nyilvánította és elrendelte a kényszertörlési eljárás megindítását (5-6. sz. mellékletek).

A Fővárosi Törvényszék Cégbírósága Kt.01-24-006272/10. sz. végzésével a kényszertörlési eljárást megszüntette és kezdeményezte a felszámolási eljárás megindítását, tekintettel arra, hogy az eljárás során a vagyonfelmérés eredményeként vagyon nem volt fellelhető. A bíróság az eljárás során megállapította, hogy a céggel szemben bejelentett követelések összértéke eléri a 400.000,- forintot.

Az Üzemeltető megkeresésére az eljárás lefolytatására kijelölt felszámoló, a Fejérvári-ház Gazdasági Szolgáltató Kft. (Csanádi-Tóth Krisztina felszámoló, székhely: 1054 Budapest, Alkotmány u. 10. III/24.) a csődeljárásról és a felszámolási eljáráról szóló 1991. évi XLIX. törvény 46. § (8) bekezdése szerinti igazolást állított ki, melynek tanúsága szerint a számvitelről szóló 2000. évi C. törvény 3. § (4) bekezdés 10. c) alpontjában foglaltak alapján a követelés a felszámolási eljárás során meg nem térülő, behajthatatlan követelés (7. sz. melléklet).

A számvitelről szóló 2000. évi C törvény 3. § (4) bekezdés 10. c) pontja szerint:

*10. behajthatatlan követelés: az a követelés,*

*c) amelyre a felszámoló által adott írásbeli igazolás (nyilatkozat) szerint nincs fedezet*

A behajthatatlanság tényét a Fejérvári-ház Gazdasági Szolgáltató Kft.felszámoló 2025. május 27. napján kelt nyilatkozata bizonyítja.

Budapest Főváros VII. kerület Erzsébetváros Önkormányzata Képviselő-testületének a Budapest Főváros VII. kerület Erzsébetváros Önkormányzatának tulajdonában lévő piacokról szóló 9/2015. (III. 31.) önkormányzati rendelete 1. § (2) bekezdése szerint ezekben az ügyekben a tulajdonosi jogokat a Képviselő-testület a Pénzügyi és Kerületfejlesztési Bizottság útján gyakorolja, a döntési hatáskör így a Pénzügyi és Kerületfejlesztési Bizottságot illeti.

**Határozat javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottságának …../2025. (VI.16.) határozata az Eurostarfood Korlátolt Felelősségű Társaság** **„felszámolás alatt” korábbi bérlővel szemben fennálló behajthatatlan követelésnek minősített követelés számviteli rendezéséről**

Budapest Főváros VII. kerület Erzsébetváros Önkormányzat Képviselő-testületének Pénzügyi és Kerületfejlesztési Bizottsága úgy dönt, hogy hozzájárul az Eurostarfood Korlátolt Felelősségű Társaság „felszámolás alatt” (cégjegyzékszám: Cg. 01-09-332231, székhely: 1108 Budapest, Bányató utca 4. 7. em. 51., adószám: 26562324-2-42) korábbi bérlővel szemben fennálló, a bérlő által fizetett kaució levonását követően fennálló összesen 522.215,-Ft követelésnek a számvitelről szóló 2000. évi C. törvény 3. § (4) bek. 10. c) pontja szerinti behajthatatlanná nyilvánításához és annak behajtlatatlan követelésként történő számviteli rendezéséhez.

**Felelős:** Niedermüller Péter polgármester

**Határidő:** 2025. június 16.

Mellékletek:

* 1. sz. melléklet: bérleti szerződés
* 2. sz. melléklet: folyószámla
* 3. sz. melléklet: kaució befizetésének igazolása
* 4. sz. melléklet: felszólító levél
* 5. sz. melléklet: Eurostarfood Kft. „f.a.” cégkivonat
* 6. sz. melléklet: Eurostarfood Kft. „f.a.” cégkivonat és cégbírósági végzések
* 7. sz. melléklet: felszámoló nyilatkozata

Budapest, 2025. június 3.

Péderi Tamás

Erzsébetvárosi Piacüzemeltetési Nonprofit Kft. ügyvezetője